Um fimmtán prósent landsmanna vilja að sóttvarnaraðgerðum vegna kórónuveirufaraldursins verði aflétt samkvæmt nýjum Þjóðarpúlsi Gallup. Stuðningsmenn Miðflokksins og Sjálfstæðisflokksins voru líklegastir til að vilja að öllum aðgerðum verði hætt.
Könnunin var gerð dagana 4. til 14. nóvember. Þegar hún hófst voru litlar takmarkanir í gildi og þá stóð til að aflétta öllum sóttvarnarnaraðgerðum um miðjan nóvember. Næstu daga urðu miklar breytingar á aðgerðum á stuttum tíma. Meirihluti svarenda vildi að sóttvarnaraðgerðir yrðu hertar þegar Gallup náði sambandi við þá. Hlutfall þeirra sem vildu að þeim yrði aflétt hélst óbreytt yfir könnunartímann, óháð fjölgun smita. Um fjórðungur fólks undir fertugu vill aflétta öllum sóttvarnaraðgerðum, en aðeins fimm prósent sextíu ára og eldri eru sammála því. Um einn af hverjum tíu á aldrinum fjörutíu til sextíu ára vilja aflétta.
Yfir helmingur stuðningsmanna allra stjórnmálaflokka utan Sjálfstæðisflokksins vildu herða sóttvarnaraðgerðir dagana sem púlsinn var tekinn. Um þrír af hverjum fjórum stuðningsmönnum Sósíalistaflokks Íslands og Vinstri grænna vildu hertar aðgerðir, en um fjórir af hverjum tíu stuðningsmönnum Sjálfstæðisflokksins. Fjórðungur stuðningsmanna Miðflokksins vildu að sóttvarnaraðgerðum yrði aflétt, 23 prósent stuðningsmanna Sjálfstæðisflokksins og um fimmti hver stuðningsmaður Viðreisnar.
Yfir helmingur landsmanna vill hertar sóttvarnaraðgerðir, samkvæmt nýjum þjóðarpúlsi. Fjölgun smita hafði engin áhrif á fjölda þeirra sem vill að sóttvarnaraðgerðum verði aflétt.